**1 § Yhdistyksen nimi, kotipaikka ja kieli**

Yhdistyksen nimi on Cetus Espoo ry, Cetus Esbo rf ja sen kotipaikka on Espoo. Yhdistyksen kielet ovat suomi ja ruotsi, pöytäkirjakieli on suomi.

**2 § Tarkoitus ja toiminnan laatu**

Yhdistyksen tarkoituksena on edistää uimataitoa, vesiliikuntaa ja uintiurheilua sekä muuta niihin liittyvää kansalaistoimintaa siten että erilaisista lähtökohdista olevilla henkilöillä on mahdollisuus harrastaa kunto- ja terveysliikuntaa, kilpa- ja huippu-urheilua tai liikuntaan liittyvää yhdistystoimintaa edellytystensä ja tarpeidensa mukaisesti.

**Tarkoituksensa toteuttamiseksi yhdistys:**

* tarjoaa uintiurheilun kurssi-, harjoitus-, opetus, valmennus-, kilpailu- ja koulutustoimintaa
* järjestää uimaopetusta, sekä kunto- ja terveysliikuntaa eri ikäryhmille ja toimintakyvyltään erilaisille ihmisille
* harjoittaa vesiliikuntaan liittyvää turvallisuus-, hengenpelastus- ja valvontatoimintaa
* toimeenpanee kilpailuja, näytöksiä, kursseja ja juhlia
* harjoittaa valistus-, julkaisu-, tiedotus- ja suhdetoimintaa
* vaikuttaa laaja-alaisesti liikunta-, urheilu- ja yhdistysasioihin.

**Toimintansa ylläpitämiseksi ja tukemiseksi yhdistys:**

voi hankkia varoja järjestämällä maksullisia huvitilaisuuksia, keräyksiä, myyjäisiä ja arpajaisia hankittuaan asianmukaisen luvan. Yhdistys voi harjoittaa kustannus- ja monistustoimintaa, sähköistä kaupankäyntiä, kioski-, kahvio-, majoitus- ja ravitsemusliiketoimintaa, uimala- ja uintipalvelutoimintaa sekä välittää urheiluvälineitä ja -asusteita. Yhdistys voi omistaa toimintaansa varten tarpeellista irtainta ja kiinteää omaisuutta, kiinteistöjä, osakehuoneistoja, perustaa tai olla osakkaana osakeyhtiöissä sekä ottaa vastaan avustuksia, lahjoituksia ja testamentteja.

Toimintaansa varten yhdistys voi palkata sivutoimisia, osa-aikaisia tai kokopäivätoimisia ohjaajia, valmentajia tai muita tarvittavia toimihenkilöitä. Tämän ohessa yhdistys voi ottaa palvelukseensa valmentajia, ohjaajia ja muita toimihenkilöitä, jotka toimivat tehtävissään ilman tuosta työstä maksettavaa palkkaa. Tarvittaessa yhdistys hankkii toimintansa edellyttämät asianmukaiset luvat.

**3 § Jäsenyydet muissa yhdistyksissä**

Jäsenyyksistä muissa yhdistyksissä päättää yhdistyksen kokous.

Yhdistys ja sen jäsenet sitoutuvat noudattamaan niiden järjestöjen sääntöjä, joiden jäsenenä yhdistys on.

**4 § Jäsenet**

Yhdistyksen jäseneksi voi hallitus hyväksyä henkilön, joka sitoutuu noudattamaan seuran sääntöjä ja päätöksiä.

Kunniajäseneksi voi yhdistyksen kokous kutsua hallituksen esityksestä henkilön, joka on erittäin merkittävästi edistänyt yhdistyksen toimintaa. Kunniajäsenen arvo on elinikäinen. Kunniajäsenellä on puhe- mutta ei äänioikeutta yhdistyksen kokouksissa.

Kunniapuheenjohtajaksi voi yhdistyksen kokous kutsua yhdistyksen puheenjohtajana ansiokkaasti toimineen henkilön. Kunniapuheenjohtajan arvo on elinikäinen. Kunniapuheenjohtajalla on puhe- mutta ei äänioikeutta yhdistyksen kokouksissa. Päätös kunniapuheenjohtajaksi kutsumisesta tehdään hallituksen esityksestä yhdistyksen kokouksessa, jossa päätöksen tueksi vaaditaan vähintään kolme neljäsosaa (¾) kaikista kokouksessa annetuista äänistä.

Kannattajajäseneksi voi yhdistyksen hallitus hyväksyä yksityisen henkilön tai oikeuskelpoisen yhteisön, joka tukee yhdistyksen toimintaa suorittamalla vuotuisen tai kertakaikkisen kannattajajäsenmaksun. Kannattajajäsenellä on puhe- mutta ei äänioikeutta yhdistyksen kokouksissa.

Yhdistyksen jäsenet ovat velvollisia suorittamaan yhdistykselle yhdistyksen kokouksen päättämät liittymis- ja jäsenmaksut.

**5 § Jäsenen eroaminen**

Jäsenellä on oikeus erota yhdistyksestä ilmoittamalla siitä kirjallisesti hallitukselle tai sen puheenjohtajalle taikka ilmoittamalla erosta yhdistyksen kokouksessa merkittäväksi pöytäkirjaan. Eroava jäsen on velvollinen suorittamaan maksunsa sekä muut näiden sääntöjen edellyttämät velvoitteet kuluvan jäsenmaksukauden loppuun asti.

Jäsen katsotaan myös eronneeksi yhdistyksestä, mikäli hän ei ole maksanut erääntynyttä jäsenmaksuaan viimeistään syyskuussa.

**6 § Jäsenten erottaminen ja muut kurinpitotoimet**

Hallitus voi erottaa jäsenen yhdistyksestä, mikäli tämä on jättänyt täyttämättä ne velvoitukset, joihin hän on yhdistykseen liittymällä sitoutunut, tai on menettelyllään yhdistyksessä tai sen ulkopuolella huomattavasti vahingoittanut yhdistystä, toimii törkeästi vastoin urheilun eettisiä periaatteita tai rikkoo Suomen Uimaliitto ry:n, Suomen Olympiakomitea ry:n, tai muiden järjestöjen, joiden jäsenenä yhdistys on, kulloinkin voimassa olevia sääntöjä tai toimintaohjeita, tai ei enää täytä laissa taikka yhdistyksen säännöissä mainittuja jäsenyyden ehtoja.

Yhdistyksen jäsenet sitoutuvat:

* urheiluyhteisön eettisiin periaatteisiin, vastuullisuusohjelmaan ja Reilun pelin periaatteisiin
* noudattamaan yhdistyksen sääntöjä tai niiden nojalla annettuja muita määräyksiä ja päätöksiä

sekä niiden järjestöjen, joiden jäsen yhdistys on, sääntöjä tai niiden nojalla annettuja muita määräyksiä ja päätöksiä

* Suomen Olympiakomitean asettaman urheilun oikeusturvalautakunnan ja urheiluyhteisön yhteisen eettisten rikkomusten kurinpitolautakunnan toimivaltaan
* liikunnan ja urheilun yhteisiin vakavaa epäasiallista käyttäytymistä, vakavia eettisiä rikkomuksia koskeviin kurinpitomääräyksiin ja kilpailutulosten ja -tapahtumien manipuloinnin kieltoa koskeviin säännöstöihin sekä noudattamaan yllä mainittujen oikeusturvalautakunnan ja kurinpitolautakunnan päätöksiä
* noudattamaan kulloinkin voimassa olevaa kansallista ja kansainvälistä antidopingsäännöstöä ja kansainvälisen lajiliiton antidopingsäännöstöjä sekä kansainvälisen olympiakomitean antidopingsäännöstöjä

Jäsen voidaan erottaa tai rangaista myös urheilun eettisten periaatteiden rikkomisesta. Näitä ovat mm:

* huumeiden ja dopingaineiden käyttö tai käytön edistäminen
* julkinen häiritsevä esiintyminen alkoholin vaikutuksen alaisena
* tupakan ja tupakkatuotteiden käytön yhdistäminen urheilutilanteisiin
* epäasiallinen käyttäytyminen kilpailu- ja harjoitustilanteessa.
* väkivalta, törkeä kielenkäyttö ja epäasiallinen arvostelu, tuomarin harhautus ja muu sääntökikkailu.
* urheiluhuijaus
* kilpailutilan tai -välineiden manipulointi
* tuloksista etukäteen sopiminen
* vedonlyönti omasta kilpailusta
* lahjonta
* tuomareiden, kilpakumppaneiden, valmentajien tai toimitsijoiden lahjominen tai sen yritys tuloksen manipuloimiseksi
* sukupuolinen häirintä
* rasistinen käytös yhdistyksen toiminnassa tai sen ulkopuolella
* seksuaalinen ja sukupuoleen perustuva häirintä kaikissa muodoissaan riippumatta siitä seuraako teosta rikosoikeudellinen rangaistus

Rangaista voidaan yhdistyksen jäsentä tai sitä, joka on yhdistyksen toiminnassa mukana tai joka on kirjallisesti sitoutunut näihin sääntöihin.

Rangaistuksena voidaan määrätä varoitus, sakko, jäsenoikeuksien määräaikainen rajoittaminen, pelikielto, toimintakielto yhdistyksen toiminnasta tai erottaminen yhdistyksestä. Hallitus päättää erottamisesta ja muista kurinpitotoimista ja niiden yhteydessä annettavista rangaistuksista. Asianosaista on aina kuultava ennen päätöksen tekemistä.

Erottamis- ja kurinpitopäätös tulee voimaan heti ja sen katsotaan tulleen asianomaisen tietoon viisi päivää sen jälkeen, kun päätös on toimitettu hänelle todisteellisesti tiedoksi.

Erotetulla ja kurinpitopäätöksen kohteella ei ole oikeutta vaatia takaisin yhdistykselle suorittamiaan maksuja.

Dopingrikkomukset ja yhdistyksen jäsenelle niistä määrättävät seuraamukset on määrätty edellä mainituissa antidopingsäännöstöissä.

Mikäli lajiliiton tai muun kattojärjestön sääntöjä ja määräyksiä epäillään rikotun, on näillä järjestöillä ensisijainen kurinpitovalta. Mikäli kyse on urheiluyhteisön yhteisen eettisten rikkomusten kurinpitolautakunnan toimivaltaan kuuluvasta asiasta, käsitellään kurinpitoasia kyseisessä kurinpitolautakunnassa. yhdistyksen tulee ottaa huomioon muussa elimessä tehdyt päätökset omassa kurinpitomenettelyssään.

**7 § Hallitus**

Yhdistyksen asioita hoitaa vuosikokouksen valitsema hallitus, jonka muodostaa puheenjohtaja, joka valitaan kolmeksi (3) toimintavuodeksi ja viidestä seitsemään (5-7) jäsentä, jotka valitaan kolmeksi (3) toimintavuodeksi kerrallaan yhdistyksen jäsenistä, jotka eivät ole vakinaisessa työsuhteessa yhdistykseen. Puheenjohtaja tai jäsen voidaan valita hallitukseen korkeintaan kahdeksi (2) peräkkäiseksi täydeksi toimikaudeksi. Puheenjohtaja voidaan valita myös korkeintaan kaksi peräkkäistä kautta toimineiden jäsenten keskuudesta. Jos puheenjohtaja tai jäsen kesken toimikauttaan estyy tehtävänsä hoitamisesta, yhdistys voi valita vuosikokouksessa hänen sijaansa toisen hänen jäljellä olevaksi toimikaudekseen.

Hallitus voi halutessaan kutsua kokouksiinsa ulkopuolisia henkilöitä. Hallitukseen kokoukseensa kutsumilla hallitukseen kuulumattomilla henkilöillä on hallituksen kokouksissa puhe- mutta ei äänioikeutta.

Hallitus on päätösvaltainen, kun vähintään puolet sen jäsenistä, puheenjohtaja tai varapuheenjohtaja mukaan luettuna on läsnä. Hallitus voi tehdä päätöksiä myös puhelinkokouksissa, sähköpostitse, tietoverkon välityksellä, videokokouksessa tai muuta sellaista viestintä käyttäen, joka mahdollistaa jäsenten yhteydenpidon päätöksenteon aikana. Äänestykset ratkaistaan yksinkertaisella ääntenenemmistöllä. Äänten mennessä tasan ratkaisee puheenjohtajan ääni, vaaleissa kuitenkin arpa.

Hallituksen alaisuudessa toimii yhdistyksen toimisto, jota johtaa hallituksen valitsema toiminnanjohtaja. Toiminnanjohtaja hoitaa yhdistyksen päivittäistä hallintoa hallituksen johdon ja valvonnan alaisena. Toiminnanjohtaja johtaa yhdistyksen muita työntekijöitä. Hallitus voi asettaa tarpeellisia työryhmiä. Hallituksen asettamien työryhmien sekä toiminnanjohtajan ja muiden työntekijöiden tehtävistä ja työnjaosta määrätään erikseen hallituksen vahvistamissa ohjesäännöissä tai hallituksen päätöksillä.

**Hallituksen vastuulle kuuluu erityisesti:**

* Edustaa yhdistystä
* Johtaa ja kehittää yhdistyksen toimintaa, hoitaa sen taloutta ja omaisuutta sekä valvoa yhdistyksen sääntöjen noudattamista
* Kutsua koolle yhdistyksen kokoukset, valmistella niissä käsiteltävät asiat sekä panna toimeen yhdistyksen kokousten päätökset
* Hyväksyä ja erottaa yhdistyksen jäsenet sekä ylläpitää jäsenluetteloa
* Laatia ehdotus toimintakertomukseksi, tilinpäätökseksi, toimintasuunnitelmaksi ja talousarvioksi
* Vahvistaa valmennus- ja kurssimaksut
* Ottaa ja vapauttaa yhdistyksen toimihenkilöt ja palkatut työntekijät

**8 § Yhdistyksen nimen kirjoittaminen**

Yhdistyksen nimen kirjoittaa hallituksen puheenjohtaja ja toiminnanjohtaja yksin tai hallituksen jäsenet kaksi yhdessä. Hallitus voi myöntää henkilökohtaisen nimenkirjoitusoikeuden toiminnanjohtajan lisäksi muullekin seuran toimihenkilölle. Nimenkirjoittajan on oltava täysi-ikäinen.

**9 § Tilikausi ja tilintarkastus**

Yhdistyksen tilikausi on 1.8–31.7. Tilinpäätös tarvittavine asiakirjoineen ja hallituksen vuosikertomus on annettava toiminnantarkastajille/tilintarkastajille viimeistään kuukautta ennen yhdistyksen kokousta. Toiminnantarkastajien/tilintarkastajien tulee antaa kirjallinen lausuntonsa viimeistään kaksi viikkoa ennen vuosikokousta hallitukselle.

**10 § Yhdistyksen kokoukset**

Yhdistys pitää vuosittain yhden varsinaisen kokouksen. Yhdistyksen varsinainen kokous pidetään loka-marraskuussa hallituksen määräämänä päivänä. Ylimääräinen kokous pidetään, kun yhdistyksen kokous niin päättää, tai kun hallitus katsoo siihen olevan aihetta, tai kun vähintään kymmenesosa (1/10) yhdistyksen äänioikeutetuista jäsenistä sitä hallitukselta erityisesti ilmoitettua asiaa varten kirjallisesti vaatii. Kokous on pidettävä kolmenkymmenen vuorokauden kuluessa siitä, kun vaatimus sen pitämisestä on esitetty hallitukselle.

Yhdistyksen kokouksissa on jokaisella 15 vuotta täyttäneellä varsinaisella jäsenellä yksi ääni. Yhdistyksen kokouksen päätökseksi tulee, ellei säännöissä ole toisin määrätty, se mielipide, jota on kannattanut yli puolet annetuista äänistä. Äänten mennessä tasan ratkaisee kokouksen puheenjohtajan ääni, vaaleissa kuitenkin arpa.

**11 § Yhdistyksen kokousten koollekutsuminen**

Hallituksen on kutsuttava yhdistyksen kokoukset koolle vähintään neljätoista (14) vuorokautta ennen kokousta

yhdistyksen kotisivuilla tai sähköpostitse jäsenen ilmoittamaan osoitteeseen. Mikäli yhdistyksen jäsen haluaa saada jonkin asian yhdistyksen kokouksen käsiteltäväksi, on hänen ilmoitettava siitä kirjallisesti hallitukselle yhtä kuukautta aiemmin, että asia voidaan sisällyttää kokouskutsuun.

**12 § Varsinaiset kokoukset**

**Yhdistyksen varsinaisessa kokouksessa käsitellään seuraavat asiat:**

1. Kokouksen avaus
2. Valitaan kokouksen puheenjohtaja, sihteeri, kaksi pöytäkirjantarkastajaa
3. Tarvittaessa kaksi ääntenlaskijaa
4. Todetaan kokouksen laillisuus ja päätösvaltaisuus
5. Hyväksytään kokouksen työjärjestys
6. Esitetään vuosikertomus ja tilinpäätös edelliseltä vuodelta
7. Toiminnantarkastajien/tilintarkastajien lausunto
8. Päätetään tilinpäätöksen vahvistamisesta ja vastuuvapauden myöntämisestä

hallitukselle ja muille vastuuvelvollisille

1. Päätetään liittymis-, jäsen-, ja kannatusjäsenten maksujen suuruudet
2. Päätetään, mitkä liikunta- ja urheilulajit ovat yhdistyksen ohjelmassa tulevana toimikautena
3. Vahvistetaan toimintasuunnitelma sekä talousarvio kuluvalle toimintakaudelle
4. Valitaan joka kolmas vuosi seuraavaksi kolmeksi vuodeksi täysi-ikäisten jäsenten keskuudesta hallituksen puheenjohtaja, jota myös kutsutaan seuran puheenjohtajaksi.
5. Valitaan kolmeksi seuraavaksi vuodeksi täysi-ikäisten jäsenten keskuudesta hallituksen jäsenet erovuoroisten tilalle.
6. Valitaan yksi tai kaksi toiminnantarkastajaa ja varatoiminnantarkastajaa taikka yksi tai kaksi tilintarkastajaa ja varatilintarkastajaa.
7. Käsitellään muut kokouskutsussa mainitut asiat.

**13 § Sääntöjen muuttaminen ja yhdistyksen purkaminen**

Päätös sääntöjen muuttamisesta on tehtävä yhdistyksen kokouksessa vähintään kolmen neljäsosan (3/4) enemmistöllä annetuista äänistä. Yhdistys voidaan purkaa, jos siitä tehtyä ehdotusta kannattaa kahdessa peräkkäisessä, vähintään kahden (2) kuukauden välein pidetyssä yhdistyksen kokouksessa vähintään kolmen neljäsosan (¾) enemmistö kokouksessa annetuista äänistä. Kokouskutsussa on mainittava sääntöjen muuttamisesta tai yhdistyksen purkamisesta. Yhdistyksen purkautuessa käytetään yhdistyksen varat yhdistyksen tarkoituksen edistämiseen purkamisesta päättävän kokouksen määräämällä tavalla. Yhdistyksen tullessa lakkautetuksi käytetään sen varat samaan tarkoitukseen.

**14 § Muut määräykset**

Siltä osin, kun näissä säännöissä ei ole määräyksiä, noudatetaan yhdistyksiä koskevan lainsäädännön määräyksiä.